Birutė Valionytė

**Birutė Valionytė** (g. 1956 m. spalio 7 d. Girsteikiškiuose, Rokiškio rajonas) – miškininkė, Lietuvos politinė bei visuomenės veikėja, signatarė.

## Biografija
Gimė darbininkų šeimoje. 1974 m. baigė Biržų 2-ąją vidurinę mokyklą. 1974–1978 m. Biržų miško pramonės ūkio Kirdonių girininkijos girininko padėjėja. 1978 m. baigė Kauno Antano Kvedaro miškų technikumą. 1978–1983 m. studijavo Lietuvos žemės ūkio akademijos Miškų fakultete, miškų ūkio inžinierė. 1978–1990 m. Biržų miškų ūkio medelyno viršininkė.

Prasidėjus Atgimimui aktyviai įsijungė į Žaliųjų judėjimo veiklą. 1988 m. Biržuose kartu su bendraminčiais įkūrė Žaliųjų judėjimo klubą „Agaras“. 1990 m. Biržų rinkiminėje apygardoje dalyvavo rinkimuose į LSSR AT nuo Žaliųjų judėjimo. 1990–1992 m. LR Aukščiausiosios Tarybos deputatė, signatarė. 1990–1992 m. LR AT Jungtinės Sąjūdžio frakcijos, nuo 1992 m. Nuosaikiųjų frakcijos narė. Dirbo Gamtos apsaugos komisijoje, čia buvo pradėti ir suformuoti Nepriklausomos Lietuvos aplinkosaugos politikos pamatai, grįsti Europos šalių patirtimi.

1992–1993 m. bedarbė. 1993 m. birželio-gruodžio mėn. LR krašto apsaugos ministerijos Personalo inspekcijos vyr. specialistė. 1993–1994 m. ne pelno organizacijos studijos „Pro Patrija“ vadybininkė. 1994–1997 m. LR susisiekimo ministerijos Aplinkos apsaugos ir eismo saugumo departamento direktorė. 1997–2001 m. Generalinės miškų urėdijos prie Aplinkos apsaugos ministerijos Miško atkūrimo, apsaugos ir tvarkymo skyriaus viršininkė. 2001–2003 m. individualios įmonės savininkė.

1985–1990 m. SSKP, 1988–1990 m. Lietuvos žaliųjų parlamento narė. 1989–1990 m. Lietuvos Persitvarkymo Sąjūdžio, nuo 1990 m. Lietuvos Sąjūdžio narė. 2012 m. LR Seimo rinkimuose dalyvavo Nacionalinio susivienijimo „Už Lietuvą Lietuvoje“ rinkimų sąraše (iškėlė Tautininkų sąjunga).

Nuo 1998 m. Lietuvos Nepriklausomybės Akto signatarų klubo kanclerė, nuo 2004 m. šio klubo prezidentė. Nuo 2009 m. Vytauto Didžiojo sąjungos pirmininkė.

## Bibliografija

* 1990 kovo vienuoliktoji Lietuvos valstybingumo raidoje / sud. Stasys Kašauskas, Birutė Valionytė. – Vilnius: Artlora, 2005. – 40 p.: iliustr. – ISBN 9955-508-14-0
* Petras Poškus / Bolius Poškus, Alfonsas Kazitėnas, Mečislovas Treinys, Birutė Valionytė. – Vilnius: Valstybės žinios, 2006. – 181 p.: iliustr. – ISBN 9986-18-150-X
* Didžioji Lietuva. Pilys: 2009 metų kalendorius. – Vilnius: Artlora, 2008. – 14 p.: iliustr. – ISBN 978-9955-508-26-7
* Reikšmingas LDK paveldas Baltarusijoje: fotoalbumas. – Vilnius: Artlora, 2009. – 296 p.: iliustr. – ISBN 978-9955-508-32-8
* Didžioji Lietuva: fotoalbumas. – Vilnius: Artlora, 2009–2012. – 3 d.
** Kn. 1: Baltarusija. Gardino ir Vitebsko sritys. – 2009. – 589 p.: iliustr. – ISBN 978-9955-508-28-1
** Kn. 2: Baltarusija. Bresto, Gomelio, Minsko, Mogiliovo sritys. – 2009. – 585 p.: iliustr. – ISBN 978-9955-508-30-4
** Kn. 3: Ukraina. – 2012. – 655 p.: iliustr. – ISBN 978-9955-508-35-9
* Kovo 11 Lietuvos valstybingumo raidoje / sud. Stasys Kašauskas, Birutė Valionytė. – Vilnius: Artlora, 2010. – 40 p.: iliustr.
* Valstybės atkūrimas: Lietuvos Parlamentas, 1990–1992 / sud. Romualdas Ozolas, Birutė Valionytė. – Vilnius: Artlora, 2013. – 510 p.: iliustr. – ISBN 978-9955-508-37-3

## Įvertinimas
* 2000 m. Lietuvos nepriklausomybės medalis 

## Šaltiniai